b'\n_START_ARTICLE_\nPoddesetnik (Slovenska vojska)\n_START_PARAGRAPH_\nPoddesetnik je mo\xc5\xa1tveni voja\xc5\xa1ki \xc4\x8din v uporabi v Slovenski vojski (SV). Poddesetnik je tako nadrejen vojaku in podrejen desetniku. _NEWLINE_V skladu s Natovim standardom STANAG 2116 \xc4\x8din spada v razred OR-2. Tipi\xc4\x8dne dol\xc5\xbenosti so vojak in vojak specialist.\n_START_SECTION_\nOznaka\n_START_PARAGRAPH_\nOznaka \xc4\x8dina je sestavljena iz ene velike, peterokotne rde\xc4\x8de plo\xc5\xa1\xc4\x8dice, na kateri se nahaja zlati lipov list.\n_START_SECTION_\nZakonodaja\n_START_PARAGRAPH_\nPoddesetnike imenuje minister za obrambo Republike Slovenije na predlog na\xc4\x8delnika General\xc5\xa1taba Slovenske vojske._NEWLINE_Vojak ali slu\xc5\xa1atelj voja\xc5\xa1ke \xc5\xa1ole je lahko povi\xc5\xa1an v poddesetnika:_NEWLINE_\xe2\x80\x93 med slu\xc5\xbeenjem voja\xc5\xa1kega roka, \xc4\x8de nadrejeni poveljnik voda, njemu enakem ali vi\xc5\xa1jem polo\xc5\xbeaju, oceni, da bi lahko uspe\xc5\xa1no opravljal dol\xc5\xbenost poddesetnika ali med usposabljanjem za poveljnika oddelka in \xc4\x8de ima predpisano stopnjo izobrazbe,_NEWLINE_\xe2\x80\x93 med slu\xc5\xbeenjem v rezervni sestavi, \xc4\x8de je razporejen na dol\xc5\xbenost poddesetnika in je to dol\xc5\xbenost uspe\xc5\xa1no opravljal, je uspe\xc5\xa1no opravil predpisano usposabljanje v rezervni sestavi in ima predpisano stopnjo izobrazbe,_NEWLINE_\xe2\x80\x93 med izobra\xc5\xbeevanjem in usposabljanjem na \xc5\xa1oli za \xc4\x8dastnike, \xc5\xa1oli za pod\xc4\x8dastnike vojnih enot in \xc5\xa1oli za \xc4\x8dastnike vojnih enot v skladu s programom \xc5\xa1ole,_NEWLINE_\xe2\x80\x93 po uspe\xc5\xa1no opravljenem temeljnem voja\xc5\xa1ko strokovnem usposabljanju za poklicno delo v stalni sestavi in razporeditvi na dol\xc5\xbenost, za katero se zahteva \xc4\x8din poddesetnika in je ocenjen najmanj s slu\xc5\xbebeno oceno \xe2\x80\x9cdober\xe2\x80\x9d.'